'Juis nóú is daar vir SAL geleenthede' | Netwerk24
Die bankrot Suid-Afrikaanse Lugdiens (SAL) se sakeredders gooi nog lank nie tou op nie en is trouens besig om geleenthede wat die Covid-19-pandemie bied, te probeer benut.
Die SAL sê hy sal van 16 April, wanneer die staat van inperking verstryk, weer plaaslik vlieg, maar internasionale en streekvlugte is tot 31 Mei opgeskort.
Dít kom te midde van 'n byna skaakmatposisie met vakbonde oor afleggings nadat krediteure die sakeredders, Siviwe Dongwana en Les Matuson, uitstel gegee het tot 29 Mei om die sakereddingsplan te publiseer. Dit is reeds twee keer tevore uitgestel.
Die SAL het, soos ander lugdienste, Dinsdag sy gereelde vlugte gestaak in die lig van die staat van inperking wat van Vrydag af in Suid-Afrika geld.
In daardie stadium het die lugdiens nog net tussen Johannesburg en Kaapstad gevlieg.
Dit laat die lugdiens sonder enige inkomste en Rapport verneem daar was 'n geskarrel om Maart se salarisse te betaal.
Volgens die Maatskappywet moet sakeredders aansoek doen vir likwidasie sodra hulle meen dat 'n onderneming wat onder sakeredding is, nie meer gered kan word nie.
Dongwana het vandeesweek nie reguit geantwoord op 'n vraag van Rapport of hulle steeds hoop het op 'n suksesvolle reddingspoging nie, maar aangedui die lugdiens hoop wel om voordeel te trek uit die verhoogde vraag na vragvervoer en ad hoc-noodvlugte.
Intussen hang 'n vraagteken oor die sakeredders se onderhandelinge met vakbonde oor die aflegging van meer as 2 000 SAL-werkers. Dit is sowat die helfte van die lugdiens se totale arbeidsmag.
Volgens Derek Mans, Solidariteit se verteenwoordiger in die lugvaartbedryf, het die sluiting van die Kommissie vir Versoening, Bemiddeling en Arbitrasie (KVBA) weens die staat van inperking die onderhandelinge gepootjie. Vroeër het elke party in 'n aparte lokaal by die KVBA gesit en deur videoverbindings met mekaar gekommunikeer.